Ալյոնա Խմելնիցկայա

Ալյոնա (Ելենա) Ալեքսանդրովնա Խմելնիցկայա (ռուս.՝ Алёна Александровна Хмельницкая, հունվարի 12, 1971(1971-01-12), Մոսկվա, ԽՍՀՄ), կինոյի և թատրոնի ռուս դերասանուհի։


== Կենսագրություն ==
Ալյոնա (Ելենա) Խմելնիցկայան ծնվել է 1971 թվականի հունվարի 12-ին Մոսկվայում, արիստոկրատների ընտանիքում։ Ծնողները եղել են բալետի արտիստներ։ Հայրը՝ Ալեքսանդր Խմելնիցկին (ծնվել է 1938 թվականի մարտի 1-ին) և մայրը՝ Վալենտինա Կոնստանտինովնա Սավինան (ծնվել է 1939 թվականի հունիսի 6-ին) քսան տարի պարել են Մեծ թատրոնում։ Դեռ թատրոնում աշխատելու տարիներին Ալեքսանդր Խմելնիցկին սկսել է դասավանդել խորեոգրաֆիայի ուսումնարանում։ Վալենտինա Սավինան ավարտել է Ռուսաստանի թատերական արվեստի համալսարանն ու դարձել բալետմայստեր։ Եղել է Վլադիմիր Վասիլևի օգնականը, երբ նա Մեծ թատրոնում բեմադրել է «Մակբեթը» և «Յունոնա և Ավոս» ներկայացման խորեոգրաֆիան «Լենկոմ» թատրոնում։ 1983 թվականից բեմադրել է Վյաչեսլավ Զայցևի ցւցադրությունները Նորաձևության տանը։ Հետագայում Ալյոնա Խմելնիցկայայի ծնողները տեղափոխվել են Գերմանիա, որտեղ սկսել են զբաղվել մանկավարժական գործունեությամբ։
Ալյոնա Խմելնիցկայան մանկության տարիներին զբաղվել է գեղարվեստական մարմնամարզությամբ և սեղանի թենիսով (հաղթել է մի քանի քաղաքային մրցաշարերում)։ Որոշ ժամանակ հաճախել է Մոսկվայի Վ․ Սուրիկովի անվան գեղարվեստի ինստիտուտի նախապատրաստական բաժին։
Սովորել է Մոսկվայի № 12 ֆրանսերենի թեքումով միջնակարգ դպրոցում։
1988 թվականին՝ միջնակարգ դպրոցն ավարտելուց հետո, ընդունվել է Մոկվայի Մոսկվայի գեղարվեստական ակադեմիական թատրոնի դպրոց-ստուդիայի դերասանական ֆակուլտետ (կուրսի ղեկավար՝ Իվան Տարխանով), որն ավարտել է 1992 թվականին։ Այդ կուրսի շրջանավարտներից են եղել Յուրի (Գոշա) Կուցենկոն, Վյաչեսլավ Ռազբեգաևը, Եկատերինա Սեմյոնովան, Քսենյա Էնտելիսը և այլք։ Ինստիտուտի երկրորդ կուրսում սովորելիս անցել է քաստինգն ու ընդգրկվել Մոսկվայի «Լենկոմ» պետական թատրոնի, որտեղ 1990-1994 թվականներին մարմնավորել է Կոնչիտային «Յունոնա և Ավոս» ներկայացման մեջ։ Զուգահեռաբար նկարահանվել է կինոյում։
Ալյոնա Խմելնիցկակայային լայն ճանաչում է բերել Ջեկ Լոնդոնի  համանուն վեպի մոտիվներով ռեժիսոր Վլադիմիր Պոպկովի կողմից նկարահանված «Երեքի սիրտը» (1992) ռուս-ուկրաինական համատեղ արտադրության արկածային գեղարվեստական ֆիլմում կատարած գլխավոր դերը (Լեոնսիա Սոլանո)։ Այդ ֆիլմում նրա խաղընկերներն են եղել Սերգեյ Ժիգունովը (Հենրի Մորգան) և Վլադիմիր Շևելկովը (Ֆրենսիս Մորգան)։
1993 թվականին դերասանուհին ամուսնացել է ռեժիսոր Տիգրան Քեոսայանի հետ։ 1994 թվականին դստեր՝ Ալեքսանդրայի ծնվելուց հետո ստիպված է եղել հեռանալ թատրոնից։ Այդ ժամանակ Ռուսաստանը գտնվել է տնտեսական ճգնաժամի մեջ, որն ուղեկցվել է գնաճով ու գործազրկությամբ։ Անկում է ապրել Ռուսաստանի կինեմատոգրաֆիան, այդ պատճառով էլ Ալյոնա Խմելնիցկայան երկու տարի որպես գործադիր տնօրեն աշխատել է հագուստի խանութում, որը բացել էին իր ընկերները։
1994 թվականին վարել է «Առավոտյան փոստ» (ռուս.՝ «Утренняя почта») երաժշտական-ժամանցային հաղորդման մի քանի թողարկումներ «Օստանկինո» 1-ին ալիքով։
2009-2010 թվականներին Ալյոնա Խմելնիցկայան ամուսնու՝ Տիգրան Քեոսայանի հետ վարել է հայտնի անձանց ընտանեկան գաղտնիքներին նվիրված «Ты и я» հեռուստաշոուն «Ռոսիա» հեռուստաալիքով։


=== Անձնական կյանք ===
Առաջին ամուսին (1993-2014 թվականներ)՝ Տիգրան Քեոսայան (ծնվել է 1966 թվականի հունվարի 4-ին), կինոռեժիսոր, դերասան, սցենարիստ, տեսահոլովակների ռեժիսոր և հեռուստահաղորդավար։ Ամուսնացել են 1993 թվականին և ունեցել երկու դուստր։ Ամուսնությունը տևել է քսանմեկ տարի, և նրանք պաշտոնապես բաժանվել են 2014 թվականին, ինչից հետո պահպանում են ընկերական հարաբերություններ։
Դուստրը՝ Ալեքսանդրա Քեոսայան (ծնվել է 1994 թվականի սեպտեմբերի 21-ին), Մոսկվայում ավարտել է միջնակարգ դպրոսն էքստեռն կարգով, երկու տարի սովորել է Մեծ Բրիտանիայում, որտեղ ստացել է արտասահմանյան բուհ ընդունվելու համար անհրաժեշտ «International Baccalaureate» («IB») միջազգային դիպլոմ, որը որոշվել է անգլերենի տիրապետման մակարդակով։ 2017 թվականին ավարտել է Նյու Յորքի համալսարանի Տիշի արվեստի դպրոցը (անգլ.՝ «Tisch School of the Arts»)՝ ստանալով կինոռեժիսուրայի հետ կապված մասնագիտություն,
Դուստրը՝ Քսենյա Քեոսայան (ծնվել է 2010 թվականի հուլիսի 7-ին),
Չգրանցված ամուսնություն՝ Ալեքսանդր Ալեքսանդրովիչ Սինյուշին (ծնվել է 1984 թվականին), գործարար, զբաղվում է տարբեր շոուների համար ձայնային ու լուսային սարքավորումների վարձույթով։ Ամուսնացած է եղել և ունի որդի։ Ալեքսանդր Սինյուշինի հետ իր հարաբերությունների մասին Ալյոնա Խմելնիցկայան խոստովանել է «Մոխրոտը» մյուզիքլի պրեմիերայի ժամանակ, որ տեղի է ունեցել 2016 թվականի հոկտեմբերի 1-ին «Ռոսիա» թատրոնում։ Զույգն ապրում է միասին մոտավորապես 2016 թվականի ապրիլից, սակայն նրանց հարաբերություններն սկիզբ են առել դրանից առաջ։


== Արվեստ ==


=== Դերեր թատրոնում ===


==== Մոսկվայի «Լենկոմ» պետական թատրոն ====
1990-1994 – «Յունոնա և Ավոս», ռոք-օպերա՝ ստեղծված կոմպոզիտոր Ալեքսեյ Ռիբնիկովի կողմից բանաստեղծ Անդրեյ Վոզնեսենսկու լիբրետոյի հիման վրա (ռեժիսոր՝ Մարկ Զախարով, խորեոգրաֆ՝ Վլադիմիր Վասիլև, պրեմիերան կայացել է 1981 թվականի հունիսի 9-ին) Կոնչիտա (իսպ.՝ Conchita)


==== Տագանկայի դերասանների համագործակցություն (Մոսկվա) ====
2000 – «Նոր» (ռուս.՝ «Новый»), ըստ Գաննա Սլուցկիի պիեսի (ռեժիսոր՝ Տիգրան Քեոսայան)


==== «Stage Entertainment Russia» ====
2016-2017 – «Մոխրոտը», համանուն բրոդվեյան մյուզիքլի ռուսական տարբերակը, որի երաժշտության հեղինակը Ռիչարդ Չարլզ Ռոջերսն է, տեքստը գրել է Օսկար Համերսթայնը Շառլ Պերոյի համանուն հեքիաթի հիման վրա (Ռուսաստանի, Անգլիայի ու ԱՄՆ-ի համատեղ արտադրություն, բեմադրող ռեժիսոր՝ Լինդսեյ Պոզներ (անգլ.՝ Lindsay Posner), արժանացել է Լորենս Օլիվիեի բրիտանական թատերական բարձրագույն մրցանակի 1992 թվականին։ Մյուզիքլը ներկայացվել է 2016 թվականի հոկտեմբերի 1-ից մինչև 2017 թվականի ապրիլի 29-ը Մոսկվայի «Ռոսիա» թատրոնի բեմում) – Մադամ (Մոխրոտի խորթ մայրը)։


=== Ֆիլմագրություն ===


=== Մասնակցություն տեսահոլովակների ===
1993 թվականին նկարահանվել է ՌԴ ժողովրդական արտիստ, հեղինակ-կատարող Օլեգ Միտյաևի «Ночной гость» տեսահոլովակում (երգի բնօրինակ հեղինակային վերնագիրը՝ Соседка)։ Տեսահոլովակում, որի ռեժիսորն է Տիգրան Քեոսայանը, երգը հնչում է Միխայիլ Շուֆուտինսկու կատարմամբ։
1997 թվականին Ալյոնա Խմելնիցկայան նկարահանվել է երգիչ և կոմպոզիտոր Իգոր Սարուխանովի «Скрипка-лиса» տեսահոլովակում (երգի նախնական վերնագիրը՝ «Скрип колеса», երաժշտությունը՝ Իգոր Սարուխանովի, տեքստի հեղինակ՝ Ալեքսանդր Նովիկով)։ Տեսահոլովակը, որի ռեժիսորը եղել է Տիգրան Քեոսայանը, նկարահանվել նաև վերջինիս զարմուհին՝ Լաուրա Քեոսայանը։


== Ծանոթագրություններ ==


== Արտաքին հղումներ ==
Алёна Хмельницкая. Биография, фильмографии, фотографии. Сайт «Киноафиша» (Украина) // kinoafisha.ua
Алёна Хмельницкая. Биография, фильмография. // rusamazonki.narod.ru
Алёна Хмельницкая. Обзор фильмов и спектаклей с участием актрисы, фотографии. // afisha.ru
Алёна Хмельницкая. Биография, фильмография, фотографии актрисы. Archived 2021-12-01 at the Wayback Machine. // ruskino.ru
Алёна Хмельницкая. Фильмография, рейтинг фильмографии. // kinopoisk.ru